ኢትዮጵያውያን ስደተኞች በየመን ከባድ ጥቃት እንደሚፈጸምባቸው ሒዩማን ራይትስ ዎች አስታወቀ
ወደ ሳዑዲ ዓረቢያ የሚጓዙ ኢትዮጵያውያን በየመን ከባድ የሰብዓዊ መብት ጥሰት እየደረሰባቸው መሆኑን፣ ሒዩማን ራይትስ ዎች ሪፖርት አቀረበ፡፡ ስደተኞቹ የብስና ባህር ሲያቋርጡ በሕገወጥ የሰዎች አዘዋዋሪዎች፣ ብዝበዛና ጥቃት እንደሚደርስባቸው አስታውቋል፡፡ ከሞትና ሥቃይ ተርፈው ሳዑዲ ዓረቢያ መግባት የሚችሉትም እንዲሁ ከጥቃት እንደማያመልጡ ሪፖርቱ አመልክቷል፡፡ ኢትዮጵያውያኑ ስደተኞች በሳዑዲ እስር ቤቶች የተለያዩ ጥቃቶች እንደሚደርስባቸውም አስታውቋል፡፡ በተለያዩ ኢኮኖሚያዊ ችግሮች ምክንያት በመቶ ሺዎች የሚቆጠሩ ኢትዮጵያውያን በሕገወጥ መንገድ የሳዑዲን ድንበር እንደሚያቋርጡ፣ የሳዑዲ መንግሥት እ.ኤ.አ. በ2017 ሕጋዊ ሰነድ የሌላቸው ስደተኞችን ከአገሩ የማስወጣት ዘመቻ በጀመረበት ወቅት 500 ሺሕ ያህል ኢትዮጵያውያን በሳዑዲ ይገኙ እንደነበር ሪፖርቱ አስታውቋል፡፡ በጊዜው የሳዑዲ መንግሥት የአገሪቱን የሥራና የመኖርያ ሕግ የጣሱና በሕገወጥ መንገድ ድንበር አቋርጠው የገቡ የሌላ ዜጎችን አስሯል፣ ወደ አገራቸው እንዲመለሱ አድርጓል፡፡ እ.ኤ.አ. ከ2017 እስከ ማርች 2019 ድረስም 260,000 ኢትዮጵያውያን ወደ አገራቸው እንዲመለሱ ተደርጓል፡፡ አሁንም ድረስ በዓለም አቀፉ የስደት ተቋም ድጋፍ በሺዎች የሚቆጠሩ ኢትዮጵያውያንን ወደ አገራቸው የመመለሱ ሥራ እየተከናወነ ነው፡፡ የሳዑዲ ፖሊስ በሚሊዮኖች የሚቆጠሩ ስደኞችን ማሰሩን፣ 2.8 ሚሊዮን ሰዎች የታሰሩት የመኖሪያ ሕግ ጥሰው በመገኘታቸው እንደሆነ፣ 557 ሺሕ የሚሆኑ የሥራ ሕግን፣ 237 ሺሕ ደግሞ በሕገወጥ መንገድ የአገሪቱን ድንበር በማቋረጣቸው መታሰራቸውን ሪፖርቱ ያሳያል፡፡ በሕገወጥ መንገድ የሳዑዲን ድንበር ሲያቋርጡ ከተገኙ 61,125 ስደተኞች መካከል 51 በመቶ የሚሆኑት ኢትዮጵያውያን እንደሆኑም ተመልክቷል፡፡ በየመን አድርገው ወደ ሳዑዲ ለመግባት በሚያደርጉት ጥረት ግጭት ያለባቸውን አካባቢዎች ሲያቋርጡ ከተያዙ፣ የሚደርስባቸው ጥቃት የበለጠ አስከፊ እንደሚሆን ተቋሙ አሳውቋል፡፡ በአማፂያን ቁጥጥር ሥር የዋሉ ስደተኞች ያሉበትን ሁኔታ ለሚመለከተው የመንግሥት አካል ማሳወቅና ድጋፍ ማግኘት አይችሉም ብሏል፡፡ ለሰው ልጆች በማይመች ሁኔታ ከመታሰራቸው ባለፈ አስፈላጊውን ድጋፍና የጥገኝነት ጥያቄ ለማቅረብ እንዳይችሉ ተደርገው የሚያዙበት ሁኔታ መኖር፣ ችግሩን ይበልጥ አሳሳቢ ማድረጉ ተመልክቷል፡፡ እ.ኤ.አ. በ2018 አንዳንድ የየመን መንግሥት ባለሥልጣናት ከአፍሪካ ቀንድ የሄዱ ስደተኞችን መድፈራቸውን፣ መደብደባቸውንና መግደላቸውንም ሪፖርቱ ያትታል፡፡ ዓለም አቀፉ የስደተኞች ድርጅት ከወራት በፊት በጀመረው በፈቃደኝነት ወደ አገር የመመለስ ፕሮግራም፣ በደቡብ የመን ግዛት ታስረው የሚገኙ ኢትዮጵያውያንን ለመመለስ እየሠራ ነው፡፡ ነገር ግን በአካባቢው ባለው የፀጥታ ችግር ምክንያትና ስደተኞቹን ከየመን ለማውጣት አስፈላጊውን ፈቃድ ማግኘት ባመቻላቸው፣ 5,000 ኢትዮጵያውያን በማይመች ሁኔታ እንዲቆዩ መደረጉንም ሪፖርቱ ያመለክታል፡፡ ወደ ሳዑዲ በሚደረገው አደገኛ ጉዞ ሰዎች ባህር ውስጥ እንደሚወረወሩ፣ እስከ 500 ኪሎ ሜትር አስቸጋሪ የበረሃ መንገዶችን በእግር ለመጓዝ እንደሚገደዱ፣ ገንዘብ ካልከፈሉ በስተቀር እንደሚገድሏቸው በማስፈራራት ቤተሰብ ቤት ንብረት ሸጦ ገንዘብ እንዲልክ የሚደረግበት ሁኔታም አሁን ድረስ መቀጠሉን ሪፖርቱ አመልክቷል፡፡ 